**24 Ebrill 2020**

**Comisiynydd Heddlu a Throseddu Dyfed-Powys**

**Ymateb i Adroddiad Thematig Arolygiad Amddiffyn Plant Cenedlaethol 2019**

Yn dilyn trafodaethau a gohebiaeth â'r Prif Gwnstabl a throsolwg parhaus fy staff o berfformiad Heddlu Dyfed-Powys, rwy’n ffyddiog bod y cynnydd priodol yn cael ei wneud mewn perthynas â’r argymhellion yn yr adroddiad cenedlaethol hwn.

Yn ddiweddar, adolygodd Aelodau fy Mhanel Craffu ar gyfer Gwarediadau y Tu Allan i'r Llys (OOCD) nifer o warediadau ieuenctid a roddwyd am droseddau meddu ar gyllell, a daethant i'r casgliad bod anghysondebau o ran cymhwyso polisïau rhwng y Canolfannau Ieuenctid yn Nyfed a Phowys. Codais y mater hwn gyda’r Prif Gwnstabl, ac rwy’n fodlon bod camau gweithredu wedi’u cymryd yn syth wrth i’r Bwrdd Cyfiawnder Troseddol rhanbarthol gytuno ar bolisi diwygiedig. Cymeradwywyd hyn yn genedlaethol hefyd, ac mae’n sicrhau nad yw pobl ifanc yn cael eu trin fel troseddwyr yn ddiangen. Mae anghenion ac amgylchiadau unigol wrth galon penderfyniadau er mwyn sicrhau bod pobl ifanc yn cael eu cefnogi i newid eu hymddygiad troseddol cyn iddo waethygu.

Mae'r ffaith bod yr Heddlu wedi cyflwyno'r Ganolfan Fregusrwydd a'r Uned Asesu Risg Eilaidd yn hwyluso deialog cyson rhwng asiantaethau a dulliau cyson o ran nodi'r plant hynny sydd mewn perygl o droseddu. Wrth i brosesau ddatblygu, bydd canlyniadau pellach yn bosibl: gyda'i gilydd, bydd asiantaethau'n gallu darparu ymyrraeth gynnar i ddargyfeirio pobl ifanc rhag bywyd o droseddu.

Rwy'n falch bod Heddlu Dyfed-Powys eisoes wedi gweithio gyda'i heddluoedd mwyaf tebyg er mwyn dysgu o'r arolygiadau y maen nhw eisoes wedi bod drwyddynt. Arweiniodd canlyniadau’r broses ddysgu hon yn uniongyrchol at gynnal archwiliad o brosesau Adran 46 y Ddeddf Plant. O ganlyniad, datblygwyd protocol amlasiantaeth rhanbarthol a chynhaliwyd archwiliad 'drwy fywyd' a gynhaliwyd ar y cyd â'r Bwrdd Diogelu Rhanbarthol i ystyried ymateb yr Heddlu a'r Gwasanaethau Cymdeithasol i A46 Amddiffyniad yr Heddlu.

Mae fy nhîm a minnau'n parhau i weithio'n agos gyda chynrychiolwyr Heddlu Dyfed-Powys i sicrhau y gweithredir ar holl wersi perthnasol y mewnwelediadau sy’n deillio o weithgarwch AHGTAEM er mwyn gwella'r gwasanaeth plismona ar gyfer trigolion Dyfed a Phowys.